**Bryan James Gunn** (født 22. desember 1963 i Thurso) er en skotsk tidligere fotballspiller og senere trener som spilte målvakt i sin aktive karriere. Han er mest kjent for sin lange karriere hos Norwich City FC fra 1986 til 1998, hvor han også var manager for en kort periode i 2009. Gunn var og en del av Skottlands tropp under VM i fotball 1990.

Klubbkarriere
-------------

Gunn begynte sin fotballkarriere hos Aberdeen FC i 1980, en klubb som da var ledet av Alex Ferguson. Han seriedebuterte hjemme mot Hibernian FC den 30. oktober 1982, og ble tildelt vinnermedalje etter finalen i cupvinnercupen i 1983, dog uten å få innhopp. Gunn fikk problemer med å etablere seg på førstelaget i sterk konkurranse med landslagsmålvakt Jim Leighton, og fikk kun sporadiske innhopp der hvor Leighton ikke var tilgjengelig for spill. Gunn ble deretter solgt til den engelske klubben Norwich City FC for £100 000 i oktober 1986.

Hos Norwich City ble han i utgangspunktet en erstatter for Chris Woods, som hadde forlatt klubben til fordel for Rangers FC, men ettersom Gunn kom sent inn i høstsesongen var målvaktsplassen allerede tatt av Graham Benstead. Han fikk sin seriedebut hjemme mot Tottenham Hotspur FC den 8. november 1986 og hjalp klubben til en respektabel femteplass ved seriens slutt. Hans stødige form resulterte også i at Ian Porterfield ønsket ham tilbake til Aberdeen, som en direkte erstatter for Jim Leighton, som hadde forlatt klubben sammen med Alex Ferguson til fordel for Manchester United FC.

Hans definitive gjennombrudd for Norwich City kom i andre runde i UEFA-cupen 1993/94, hvor klubben vant 1–2 borte mot storklubben FC Bayern München og gikk videre til tredje runde med flere store matchvinnende redninger fra Gunn. I 1994/1995-sesongen var klubben oppe på en syvendeplass på tabellen da en skulderskade satte Gunn ute av spill og følgelig gjorde at Norwich City rykket ned fra Premier League. Han kom tilbake til 1995/1996-sesongen og ble utnevnt til lagkaptein av manager Gary Megson. Norwich City maktet ikke å rykke opp igjen til Premier League i Gunns periode i klubben, og i 1997/1998-sesongen tok Andy Marshall over rollen som førstelagsmålvakt.

I februar 1998 dro Gunn på et tre måneder langt utlån til skotske Hibernian FC, som etter en tid ble gjort permanent. Klubben var da ledet av den nyutnevnte Alex McLeish, som hadde vært lagkamerat med Gunn i tiden fra Aberdeen. Han maktet ikke å redde klubben fra nedrykk på vårsesongen, men signerte likevel en toårskontrakt med Hibernian i løpet av sommeren 1998. I sesongoppkjøringen mot høsten samme år pådro han seg en alvorlig bruddskade i leggen, som gjorde at han valgte å legge opp som aktiv fotballspiller.

Landslagskarriere
-----------------

Gunn fikk sin landslagsdebut for det skotske herrelandslaget den 16. mai 1990 i en vennskapskamp hjemme mot Egypt (1–3). Han ble deretter tatt ut i troppen til verdensmesterskapet i Italia i 1990 av landslagstrener Andy Roxburgh, men var tredjevalg bak Jim Leighton og Andy Goram, og fikk dermed ikke spille i noen av gruppespillkampene mot henholdsvis Costa Rica (0–1), Sverige (2–1) eller Brasil (0–1). Fra 1990 til 1994 spilte han totalt seks landskamper for Skottland, hvor han slapp inn totalt ti baklengsmål.

Trenerkarriere
--------------

Etter at han la opp som fotballspiller ble Gunn ansatt i Norwich City, hvor han blant annet var sponsoransvarlig fra 1999 til 2006. Etter at Glenn Roeder tok over som klubbens manager i 2007 ble Gunn ansatt som målvaktstrener, før han siden ble sjefspeider for klubben. Etter at Roeder selv ble sparket som manager i januar 2009 ble Gunn forespurt om å overta managerrollen på midlertidig basis, noe han takket ja til, men klarte ikke å forhindre nedrykk til Football League One. 

I forkant av 2009/2010-sesongen hentet han inn hele 12 nye spillere og ansatte tidligere lagkamerater i støtteapparatet. Den nye sesongen startet dog med stortap for rivalen Colchester United FC (1–7), noe som resulterte i at Gunn ble sparket seks dager etter.

Meritter
--------

Aberdeen
* Cupvinnercupen (1): 1983
* Scottish League Cup (1): 1985

Bibliografi
-----------

* Gunn, Bryan; Piper, Kevin (2006). *In Where it Hurts: My Autobiography*. Vision Sports Publishing. ISBN 978-1-905326-00-6.

Referanser
----------

1. ↑   transfermarkt.com, Transfermarkt spiller-ID 209817, besøkt 9. oktober 2017[Hentet fra Wikidata]
2. ↑  AFC.co.uk – Players and staff, Bryan Gunn Arkivert 11. august 2011 hos Wayback Machine. (Besøkt 10. oktober 2012)
3. ↑  Aberdeensportscouncil.com – Hall of Fame special Arkivert 21. mars 2012 hos Wayback Machine. (Besøkt 10. oktober 2012)
4. ↑  «Porterfield fails to catch a keeper». The Glasgow Herald, s. 40. Publisert 13. mai 1988, besøkt 10. oktober 2012)
5. ↑  BBC.co.uk – Marshall completes comeback (Av Lewis Wiltshire. Publisert 1. april 2004, besøkt 10. oktober 2012)
6. ↑  Independent.co.uk – Football: McLeish seeks belief from his Hibernian side (Publisert 21. februar 1998, besøkt 10. oktober 2012)
7. ↑  «Gunn forced to hang up gloves» Arkivert 5. november 2012 hos Wayback Machine.. The Scotsman. Av Angus Wright. Publisert 31. mars 1999, besøkt 10. oktober 2012)
8. ↑  ScottishFA.co.uk – Profiles, Bryan Gunn (Besøkt 10. oktober 2012)
9. ↑  BBC.co.uk – Gunn gets new role at Canaries (Publisert 23. mai 2008, besøkt 10. oktober 2012)
10. ↑  BBC.co.uk – Gunn named Norwich caretaker boss (Publisert 16. januar 2009, besøkt 10. oktober 2012)
11. ↑  DailyMail.co.uk – Gunn fired! Norwich City legend Bryan axed just a week into the new season (Av Ashley Gray. Publisert 14. august 2009, besøkt 10. oktober 2012)

Eksterne lenker
---------------

* (en) Bryan Gunn – FIFA Rediger på Wikidata

* (en) Bryan Gunn – Transfermarkt Rediger på Wikidata

* (en) Bryan Gunn – Transfermarkt (manager) Rediger på Wikidata

* (en) Bryan Gunn – national-football-teams.com Rediger på Wikidata

* (en) Bryan Gunn – Soccerbase.com Rediger på Wikidata

* (en) Bryan Gunn – FootballDatabase.eu Rediger på Wikidata

* (en) Bryan Gunn – EU-Football.info Rediger på Wikidata

* (en) Bryan Gunn – FBref Rediger på Wikidata
* (en) Footballdatabase.eu – Player, Bryan Gunn
* (en) National-football-teams.com – Bryan Gunn – Spillerprofil

  


| * v
* d
* r
Skottlands tropp – VM i fotball 1990 |
| --- |
| 
* 1 Leighton
* 2 McLeish
* 3 Aitken (k)
* 4 Gough
* 5 McStay
* 6 Malpas
* 7 Johnston
* 8 Bett
* 9 McCoist
* 10 MacLeod
* 11 Gillespie
* 12 Goram
* 13 Durie
* 14 McInally
* 15 Levein
* 16 McCall
* 17 McKimmie
* 18 Collins
* 19 McPherson
* 20 McAllister
* 21 Fleck
* 22 Gunn
* Landslagstrener: Roxburgh

 | Flagget til Skottland |

|  |  |
| --- | --- |
| Oppslagsverk/autoritetsdata | VIAF **·** LCCN
 |